
     О К Р Ъ Ж Е Н    С Ъ Д    -    К Ъ Р Д Ж А Л И


гр. Кърджали, бул. “Беломорски” № 48, тел. +359361 62703, факс: + 359361 62708; e-mail: okrsad_kj@mail.bg
З А П О В Е Д

№ 353
гр. Кърджали, 20.08.2026 г.

Относно: Обявяване и провеждане на конкурс за назначаване на съдебен служител на длъжността „Системен администратор” в Окръжен съд – Кърджали - 1 (една) свободна щатна бройка при условията на чл. 67, ал. 1, т. 1 от Кодекса на труда
На основание чл. 343, ал. 1 от Закона за съдебната власт (ЗСВ), чл. 135 – чл. 145 от Правилника за администрацията в съдилищата (ПАС) и в съответствие с чл. 89 – чл. 96 от Кодекса на труда (КТ),

З А П О В Я Д В А М:

І. ОБЯВЯВАМ конкурс за назначаване на съдебен служител на длъжността „Системен администратор” в Окръжен съд – Кърджали при условията на чл. 67, ал. 1, т. 1 КТ – 1 (една) свободна щатна бройка.

ІІ. ОПИСАНИЕ НА ДЛЪЖНОСТТА: 
Подпомага административния ръководител и съдебния администратор при въвеждането и поддържането на информационните и периферните системи в администрацията на съда, подържа наличния хардуер и софтуер, анализира потребностите от промяна и прави предложения за актуализиране и усъвършенстване на системата; извършва системно администриране на компютърната мрежа (сървъри, мрежови устройства и др.).  
ІІІ. МИНИМАЛНИ ИЗИСКВАНИЯ, ПРЕДВИДЕНИ В НОРМАТИВНИТЕ АКТОВЕ, ЗА ЗАЕМАНЕ НА ДЛЪЖНОСТТА:

За длъжността „Системен администратор” може да бъде назначено лице, което: 

· е пълнолетен български гражданин;

· притежава необходимите нравствени и професионални качества;

· притежава добри практически умения за работа със системен и приложен софтуер;

· не е поставено под запрещение;

· не е осъждано за умишлено престъпление от общ характер;

· не е лишено по съответен ред от правото да заема определена длъжност;

· не е в йерархическа връзка на ръководство и контрол със съпруг или съпруга, с лице, с което е във фактическо съжителство, с роднина по права линия без ограничения, по съребрена линия до четвърта степен включително или по сватовство до четвърта степен включително;

· не е едноличен търговец, неограничено отговорен съдружник в търговско дружество, управител, търговски пълномощник, търговски представител, прокурист, търговски посредник, ликвидатор или синдик, член на орган на управление или контрол на търговско дружество или кооперация;

· не е народен представител;

· не е съветник в общински съвет;

· не заема ръководна или контролна длъжност на национално равнище в политическа партия;

· не работи по трудово правоотношение при друг работодател, освен като преподавател във висше училище;

· не е адвокат, нотариус, частен съдебен изпълнител и не упражнява друга свободна професия;

· отговаря на минималните изисквания за степен на завършено образование и ранг или професионален опит, както и на специфичните изисквания, предвидени в нормативните актове за заемане на длъжността
ІV. СПЕЦИФИЧНИ ИЗИСКВАНИЯ ЗА ЗАЕМАНЕ НА ДЛЪЖНОСТТА, ОПРЕДЕЛЕНИ ОТ РАБОТОДАТЕЛЯ:
1. Кандидатите за заемане на длъжността „Системен администратор“ да имат минимална степен на завършено висше образование с минимална образователно квалификационна степен „бакалавър“ и най-малко 3 години професионален опит. 
2. Да имат отлични познания по мрежови и информационни системи.

3. Да притежават лични делови качества – оперативност, комуникативност, инициативност и способност за работа в екип.
4. Да познават Закона за съдебната власт, Правилника за администрацията в съдилищата, Етичния кодекс на съдебните служители, Закона за защита на личните данни, Закона за защита на класифицираната информация, Закона за киберсигурност.
V. ВЪЗНАГРАЖДЕНИЕ И РАНГ: възнаграждение в размер от 1 254 евро до 1 567 евро и V ранг. 
VІ. НЕОБХОДИМИ ДОКУМЕНТИ ЗА УЧАСТИЕ В КОНКУРСА:


1. писмено заявление (по образец);

2. изрично пълномощно за подаване на документите (когато документите се подават от пълномощник) – в оригинал;


3. автобиография  по утвърден европейски стандарт, саморъчно подписана от кандидата;


4. диплома за завършено изискуемо образование съобразно Раздел ІV, т. 1 от заповедта – нотариално заверено копие;


5. мотивационно писмо;

6. лична карта – саморъчно заверено копие;


7. документ, удостоверяващ професионален опит (трудова и/или осигурителна книжка) – саморъчно заверено копие;

8. декларация по чл. 141, ал. 2, т. 1 ПАС (по образец);


9. декларация във вр. с чл. 137, ал. 1 от ПАС за липса на обстоятелства по чл. 107а, ал. 1 от КТ (по образец);


10. медицинско свидетелство за работа, както и медицинско удостоверение, че лицето не се води на учет в психиатрично заведение и не страда от психични заболявания – в оригинал;


11. декларация-съгласие за обработка на лични данни, съгласно Регламент (ЕС)2016/679 (по образец);

12.
документи, представени по желание за придобити други квалификации, за владеене на чужд език, препоръки от предишни работодатели и др. – саморъчно заверени копия, с изключение на препоръки от предишни работодатели, които се представят в оригинал.
VІІ. НАЧИН НА ПРОВЕЖДАНЕ НА КОНКУРСА: 

1. Конкурсът се провежда от комисия, чийто брой и членове се определят с отделна заповед на административния ръководител – председател на Окръжен съд – Кърджали. Комисията заседава в пълния си състав и взема решения с обикновено мнозинство. За всяко заседание се води протокол, който се подписва от всички членове на комисията. 
2. Конкурсът се провежда на два етапа, както следва:

· Първи етап – допускане по документи. 
· Втори етап – събеседване.
2.1. Първи етап:

Дейност на конкурсната комисия по допускане до участие в конкурса на подалите заявление кандидати:

2.1.1. Конкурсната комисия провежда заседание не по-късно от 7 дни след изтичане на срока за подаване на заявленията за участие в конкурса, в което разглежда всяко постъпило заявление, като преценява дали то е подадено в срок, дали са представени всички документи по т. VІ от заповедта и дали те удостоверяват изпълнението на минималните и специфичните изисквания, предвидени в обявата за заемане на длъжността.
2.1.2. Съдимостта на подалите заявления кандидати се установява от конкурсната комисия по служебен път.
2.1.3. До участие в конкурса се допускат единствено кандидатите, които напълно отговарят на посочените в обявата изисквания. 
2.1.4. Решението на комисията относно допускането до конкурса се оформя в протокол и се изготвят списък на допуснатите и списък на недопуснатите кандидати, които се подписват от комисията.
2.1.5. В Списъка на допуснатите кандидати се посочват и датата, началният час и мястото на провеждане на втори етап от конкурса. 
Датата на провеждане на конкурса не може да бъде по-рано от 14 дни от изнасянето на списъка.
2.1.6. В Списъка на недопуснатите до конкурса кандидати се посочват основанията за недопускането им.

2.1.7. Списъците на допуснатите и недопуснатите кандидати се поставят на таблото за обяви в централното фоайе на първия етаж в сградата на Окръжен съд – Кърджали, бул. „Беломорски” № 48, и се публикуват на интернет страницата на съда не по-късно от 7 дни след изтичане на срока за подаване на заявленията за участие в конкурса. 
Действията по предходното изречение се извършват едновременно – в един и същи ден, респ. на една и съща дата, с оглед спазване преклузивния срок за обжалване от недопуснатите кандидати.
2.1.8. Недопуснатите кандидати могат да подадат жалба до административния ръководител – председател на Окръжен съд – Кърджали в 7-дневен срок от обявяване на списъците на таблото за обяви в централното фоайе на първия етаж в сградата на Окръжен съд – Кърджали, бул. „Беломорски” № 48 и на интернет страницата на съда. 
· Жалбата се подава в Окръжен съд – Кърджали, бул. „Беломорски” № 48, ет. ІІІ, стая № 27 – „Деловодство”. 
· Административният ръководител на съда се произнася окончателно в 3-дневен срок, като жалбата не спира конкурсната процедура.
2.1.9. Конкурсът се провежда по обявения ред и когато допуснатият кандидат е само един.
2.1.10. Когато няма допуснати кандидати, председателят на съда прекратява конкурсната процедура с писмена заповед. 

2.2. Втори етап – събеседване

Организация и начин на провеждане:
2.2.1. Във втория етап участват само кандидатите, които са допуснати до участие в първия етап. 

2.2.2. Датата, часът и мястото на провеждане на този етап се обявяват от комисията едновременно със списъка на допуснатите до участие в конкурса кандидати. 
2.2.3. С всеки от кандидатите се провежда събеседване, което има за цел проверка на теоретичните познания на участниците на Закона за съдебната власт, Правилника за администрацията в съдилищата, Етичния кодекс на съдебните служители, Закона за защита на личните данни, Закона за защита на класифицираната информация, Закона за киберсигурност.
Всички нормативни актове (Раздел ІV, т. 4 от заповедта) са публикувани на интернет страницата на Окръжен съд – Кърджали.

2.2.4. При събеседването комисията оценява участниците по шестобалната система. Крайната оценка на участник представлява средноаритметичната стойност от индивидуалните оценки, поставени от всеки член на комисията. 
2.2.5. Съобразно получената оценка от този етап се извършва класирането на участниците. 
2.2.6. За резултатите от класирането на кандидатите комисията съставя протокол, който се поставя на таблото за обяви в централното фоайе на първия етаж в сградата на Окръжен съд – Кърджали, бул. „Беломорски” № 48, публикува се на интернет страницата на Окръжен съд – Кърджали https://kardzhali-os.justice.bg/bg/news3 и се съобщава на участниците в него в 3-дневен срок от провеждането му. 

3. С класирания на първо място кандидат се сключва трудов договор и му се връчва длъжностна характеристика по чл. 145 ПАС, във връзка с чл. 107 КТ. При възникване на трудово правоотношение, служителят подписва декларации за обстоятелствата по чл. 340а ЗСВ, чл. 107а, ал. 1  КТ и по чл. 107а, ал. 5, във вр. с чл. 35, ал. 1, т. 1 и т. 2 ЗПКОНПИ. 

Лицето е длъжно да постъпи на работа в двуседмичен срок от обявяване на резултатите. Ако лицето не постъпи на работа в посочения срок, трудово правоотношение възниква със следващия класиран кандидат.
VІІІ. ПОДАВАНЕ НА ДОКУМЕНТИ ОТ КАНДИДАТИТЕ: 
1.  Място за подаване на документите: Окръжен съд – Кърджали, бул. „Беломорски” № 48, ет. ІІІ, стая № 27 – „Деловодство”.
2. Срок за подаване на документите: Кандидатите подават документите в едномесечен срок от датата на публикуване на обявлението за конкурса в един национален ежедневник, в рамките на работното време: от 9,00 ч. до 17,00 ч., включително в последния ден от посочения срок. 
· В случай, че последният ден от срока е неприсъствен, срокът изтича в първия следващ присъствен ден. 

3.   Образците на изискуемите документи: 
· Заявление за участие в конкурса, Декларация по чл. 137, ал. 1 ПАС и Декларация по чл. 141, ал. 2, т. 1 ПАС, кандидатите могат да получат от служителя „Човешки ресурси” в Окръжен съд – Кърджали, бул. „Беломорски” № 48, ет. ІІІ, стая № 35 или да бъдат изтеглени от интернет страницата на съда: https://kardzhali-os.justice.bg/bg/news3.
· Длъжностната характеристика за длъжността „Системен администратор” е на разположение на кандидатите при служителя „Човешки ресурси” в Окръжен съд – Кърджали, бул. „Беломорски” № 48, ет. ІІІ, стая № 35, както и на интернет страницата на съда: https://kardzhali-os.justice.bg/bg/news3, за предварително запознаване с нея.

4. Начин на подаване на документите: Кандидатите подават документите лично или чрез пълномощник в Окръжен съд – Кърджали, бул. „Беломорски” № 48, ет. ІІІ, стая № 27 – „Деловодство”.

· Копията на представените документи по Раздел VІ – т. 6, т. 7 и т. 12 (с изключение на препоръки от бивши работодатели) следва да бъдат саморъчно заверени от кандидата с текст: „Вярно с оригинала” и подпис.
· При подаването, документите следва да бъдат комплектовани в посочената в Раздел VІ - т. 1 – т. 12 от заповедта последователност, ведно с опис на представените документи.
ІХ. ДА СЕ ПУБЛИКУВА обява за конкурса в един централен ежедневник, както и обявление на интернет страницата на Окръжен съд – Кърджали https://kardzhali-os.justice.bg/bg/news3, коeто да се постави и на таблото за обяви в централното фоайе на първия етаж в сградата на Окръжен съд – Кърджали, бул. „Беломорски” № 48. 

ОБЯВЛЕНИЕТО следва да съдържа всички данни от заповедта по Раздел І – Раздел VІІІ.
ВЪЗЛАГАМ организацията по провеждането на конкурса на съдебния администратор при Окръжен съд – Кърджали, а провеждането на конкурса – на конкурсната комисия.

Копие от заповедта да се връчи на отговорните лица, за сведение и изпълнение.
ВЕСЕЛИНА КАШИКОВА       





ПРЕДСЕДАТЕЛ  

